Դիտարկման, թէ Հայաստանի Հանրապետութեան` Եւրասիական տնտեսական միութեան անդամակցութեան ժամանակ ալ կը պնդէին, որ տնտեսվարողներու համար նոր շուկայ պիտի բացուի, սակայն այս հարցին մէջ խնդիրներ կան, Արմէն Ռուստամեան պատասխանեց.- «Խնդիրները մենք մեր մէջ պէտք է փնտռենք, ի՞նչ կապ ունի այս կամ այն միութիւնը: Մենք ձեռք բերած ենք կարելիութիւն օգտագործելու Եւրասիական տնտեսական միութեան շուկան, մենք ենք մեղաւորը, որ չենք կրցած այդ նոր իրավիճակին համապատասխանեցնել մեր տնտեսութիւնը: Չկայ միութիւն մը, որուն մէջ մտնես ու նոր կարելիութիւններ չունենաս, չկայ միութիւն մը, որուն մէջ մտնես ու քու անկախութենէդ ինչ որ բաներ չսահմանափակուին, աշխարհին մէջ նման բան չկայ: Այս ամէնը նկատի ունենալով` պէտք է օգտուիլ այն դրականէն, որ կայ, իսկ առկայ բացասականն ալ չէզոքացնել, ինչ որ Հայաստանն ալ կը կատարէ: Կը կարծեմ` Հայաստանը Եւրոպական Միութեան հետ պիտի կարենայ խորացնել նաեւ տնտեսական համագործակցութիւնը»: